FOKAL - ACTUALITES: Gingerbread : yon eksperyans reparasyon nan avni Kristof
Yo te bati kay sa an 1920 pou Pè Lespinasse. Kay la gen twa nivo, yon sousol, ak de etaj. De nivo anba yo fèt an brik ak wòch : poto ak pout yo an brik epi mi yo an wòch. Dènye etaj la fèt an bwa sèlman. Chans pou kay la, tranbleman tè a pat twò sakaje li epi pou d’ bwa pa atake li. Moun ki repare kay sa se Jessie Gilbert Guenand ak Thierry Guenand. Jessie se yon ayisyèn ki te kòn fe atizana e ki pati pou Lafrans kote li aprann mason. Thierry Guenand se yon franse ki fè chapant. De moun sa yo te rantre apre tranbleman tè a, vin bay bourad nan repare ansyen kay ki domaje. Yo telman wè gen ansyen kay ki pou repare, yo deside rete nan peyi a. Yo repare kay la ak yon mòtie yo fè ak lacho, tè epi sab. Yo itilize lacho enpòte paske jan yo prepare lacho an ayiti a detwi twòp pye bwa. Yo melanje lacho ak yon sab blan epi yon tè tif. Melanj sa yo itilize li pou yo poze wóch yo epi pou yo randwi mi yo. Travay la telman fen, ke mi yo pa men’m bezwen pentire.